Správa zo zahraničnej pracovnej cesty

1.  Účastník ZPC:
Mgr. Július KRAVJAR, CVTI SR, Lamačská cesta 8/A, 811 04 Bratislava, odborný pracovník; angličtina, nemčina, ruština, poľština
2.  Zahraničná pracovná cesta:
Aktívna účasť na medzinárodnej konferencii "5th International Plagiarism Conference“.
Miesto:  The Sage Gateshead, Newcastle upon Tyne, Veľká Británia
Organizátor: iParadigms Europe Ltd, 6-8 Charlotte Square, Newcastle upon Tyne, NE1 4XF
United Kingdom
3.  Rámcový program pobytu:
16. 7. 2012 
Odchod z Bratislavy do Viedne v skorých ranných hodinách, odlet z Viedne do Newcastle,  ubytovanie, registrácia, workshop, prezentácia posterov.

17.-18.7.2012  konferencia
Konferencie sa zúčastnilo cca 150 účastníkov z 26 krajín sveta. 
Program: http://www.plagiarismadvice.co.uk/conference-programme. 
19. 7. 2012 
Odchod z Newcastlu v doobedňajších hodinách.

4.  Stručný priebeh rokovaní, resp. študijného pobytu:
-	Témy konferencie pokrývali medzikultúrne pohľady na plagiátorstvo a výzvy, odskúšané a testované stratégie podporujúce študentov pri tvorbe originálnych prác, inštitucionálne prístupy k plagiátorstvu a rozvoj detekčných technológií. 
-	Tieto témy boli aj názvami paralelných sekcií tejto konferencie. Vzhľadom na takúto organizáciu konferencie nebolo možné zhliadnuť všetky prezentácie. Dôležité je, že príspevky a prezentácie sú dostupné na stránke konferencie.
-	Konštatovalo sa, že „vďaka“ IKT je v akademickom sektore vo všeobecnosti podvádzanie na vzostupe (vrátane plagiátorstva) bez rozdielu či ide o verejné alebo privátne VŠ.
-	Kľúčom na zabezpečenie holistického prístupu k plagiátorstvu  je kladenie dôrazu na podporu dobrých a osvedčených akademických praktík skôr než míňanie energie na odstrašovanie prostredníctvom detekcie a následných postihov. Analyzovalo sa, či existujú jasné alebo len „fuzzy“ hranice medzi dobrými a zlými akademickými praktikami.
-	Vo Veľkej Británii sa snažia o štandardizácii postihov za plagiátorstvo s cieľom dosiahnuť konzistentnosť postihov na úrovni VŠ. Majú vypracovaný postup, ako porovnávať antiplagiátorskú politiku a prax vysokých škôl voči benchmarku http://www.plagiarismadvice.org/documents/conference2012/finalpapers/Scott_fullpaper.pdf.
-	Viacero príspevkov sa zaoberalo otázkami akademickej integrity, morálky, etiky a skúmaním vzťahu študentov k plagiátorstvu a psychologickými aspektami. Bolo zdôrazňované, že tieto otázky – ich nezanedbávanie pri výchove a vzdelávaní „Educate to avoid first, detect and punish second” – majú signifikantný dopad na chovanie sa študentov vo vzťahu k plagiátorstvu. Boli uvedené príklady vývoja a implementácie politík týkajúcich sa plagiátorstva na univerzitnej úrovni a ich organizačného zabezpečenia na tejto úrovni. 
-	Zaznel aj príspevok hodnotiaci poznanie plagiátorstva u študentov preduniverzitného veku.
-	V oblasti detekcie plagiátorstva sa upriamuje pozornosť na 
o	  najväčšou slabinou antiplagiátorských systémov (dokazuje to porovnanie 48 systémov so 42 druhmi testov) je neschopnosť detekcie translačného plagiátorstva
o	 detekciu netriviálneho parafrázovania.
-	Kvalita jednotlivých systémov je rôzna pokiaľ ide o kvalitu a o rýchlosť.
-	Rozvíjajú sa aj „visual searching techniques“, ktoré dokážu zachytiť plagiátorstvo grafiky.
-	Prezentovaný bol open source prototyp systému na detekciu plagiátov založený na citáciách s názvom CitePlag.
-	Vo svojom príspevku a prezentácii som oboznámil účastníkov konferencie so situáciou v riešení plagiátorstva na slovenských vysokých školách. Z ohlasov je zrejmé, že náš systém je s veľmi vysokou pravdepodobnosťou celosvetovo jedinečný z pohľadu pokrytia vysokých škôl.

5.  Odporúčané závery:
-	Vytvoriť predpoklady pre nasadenie verzie antiplagiátorského systému, ktorý dokáže detekovať translačné plagiátorstvo a netriviálne parafrázovanie a rozšíriť tým funkcionalitu Integrovaného systému služieb pre akademickú komunitu v rámci projektu NITT SK (Národná infraštruktúra pre podporu transferu technológií na Slovensku).
- 	Zvážiť na úrovni MŠVVaŠ SR vypracovanie metodiky týkajúcej sa štandardizácie postihov za plagiátorstvo s cieľom dosiahnuť konzistentnosť postihov na úrovni VŠ. 
-	Vzhľadom na organizáciu konferencie (dvojročný cyklus, prednášky v paralelných sekciách) odporúčam zabezpečiť účasť na budúcej konferencii pre dvoch pracovníkov.

6.   Prehľad prinesenej dokumentácie a miesto jej uloženia
Abstrakty, príspevky a prezentácie účastníkov konferencie sú publikované na stránke http://www.plagiarismadvice.co.uk/conference-programme.

7. Osobitne vyhodnotený očakávaný prínos ZPC
Účasť na konferencii znamenala 
a.	mapovanie súčasných trendov a smerovaní v oblasti výchovy v boji s plagiátorstvom z pohľadu rôznych aspektov
b.	získavanie poznatkov o systémoch na detekciu plagiátov s možnosťou ich implementácie do Integrovaného systému služieb pre akademickú komunitu v rámci projektu NITT SK (Národná infraštruktúra pre podporu transferu technológií na Slovensku)
c.	propagáciu slovenského modelu boja s plagiátorstvom postaveného na Centrálnom registri záverečných a kvalifikačných prác a na Systéme na odhaľovanie plagiátov pre potreby slovenských akademických a výskumných inštitúcií
d.	oboznámenie sa s riešením otázok plagiátorstva vo viacerých krajinách
e.	nadviazanie osobných kontaktov.

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na web stránke MŠVVaŠ SR a na intranete CVTI SR. 
Súhlasím so zverejnením správy na internete: áno

Dátum: 17. 08. 2012
Správu vypracoval:	Mgr. Július Kravjar  			.................................................

Dátum: 17. 8. 2012
Správu schválil:	prof. Ján Turňa                                     ...............................................